Doležal, Andrej, minister dopravy a výstavby SR (2021-02-24):
Ďakujem pekne. Pôvodne som nechcel reagovať, ale keďže si ma vyzval, pán predseda, tak predsa len v krátkosti. Áno, treba priznať, že v súčasnosti je ten stav, že vymôcť známku alebo teda vymôcť pokutu do 60 dní je prakticky nemožné. Ak si narátame, rád vysvetlím celý ten proces, ktorý som vysvetľoval aj na výbore. Momentálne, ak vstúpite na diaľnicu druhého, tretieho v mesiaci, dostanete pokutu. Podľa toho istého zákona je tam tzv. absorpčná lehota, aby ste tú pokutu nedostali 10-krát v mesiaci, v tom istom kalendárnom mesiaci, v ktorom ten delikt spravíte, tak je tam absorpčná lehota do konca kalendárneho mesiaca. Následne sa tieto automatizované dáta, ktoré sú snímané z kontrolného systému, ešte kontrolujú ľudským personálom, čiže je tam nejaké spracovanie, bohužiaľ, aj ľudské. Následne tie dáta idú na ministerstvo dopravy, kde sa k nim opäť automaticky priradí, k éčevéčke sa priradí majiteľ a následne k týmto dátam môže pristupovať ministerstvo vnútra cez svoje okresné úrady, respektíve cez tzv. centralizovanú pokutáreň, myslím, že to je v Slovenskej Ľupči. A následne sa riešia pokuty, ktoré ale majú tiež svoju doručovaciu lehotu cez poštu, myslím, že to je 15 alebo 18 dní, a plus tam beží lehota 14 dní na právoplatnosť samotnej pokuty. Čiže, bohužiaľ, tých 60 dní akokoľvek dobre bolo myslených, že do 60 dní musí pokuta začať, to je fajn a to tam zostáva, ale neexistuje, aby do 60 dní skončila, respektíve je to vysoko nepravdepodobné, že skončí. Dupľom, keď sa tento delikvent alebo ten, čo porušil, či už omylom, alebo úmyselne, ak sa odvolá, tak ten stav je prakticky taký – a treba to povedať nahlas – a možno aj to je ten, nieže možno, aj to je ten dôvod na skrátené, že tie pokuty sú prakticky nevymožiteľné štátom. Čiže dochádza tam k hospodárskym škodám, treba to napraviť čím skôr. Ale jedným dychom dodávam, tiež rýchlosť nedodržiavate iba tam, kde merajú policajti. Tiež stopku nedodržiavate len tam, keď tam mám policajtov. To znamená, platí povinnosť zakúpiť si diaľničnú známku bez ohľadu na to, či funguje alebo nefunguje automatický systém generovania pokút. Lebo stále vás môže zastaviť kontrola aj fyzicky a vtedy tú pokutu dostanete. Lebo aj mimo automatizovaného systému stále policajt môže pokutovať diaľničnú známku aj fyzicky. A chcem aj reagovať na tú správu, že zahraničných nemožno pokutovať. Áno, ten stav je taký, ale sme v procese implementácie medzinárodnej legislatívy alebo teda európskej legislatívy, kedy, myslím, už v októbri alebo na jeseň transponujeme medzinárodnú legislatívu tak, aby aj zahraničným mohla byť zosobnená pokuta za diaľničnú známku. Ale pozor, vice versa, prepojíme naše systémy so zahraničnými, potom si budú aj zahraniční vedieť lustrovať našich vodičov za delikty, ktoré spôsobili vonku, napríklad v súvislosti s diaľničnou známkou. Čiže to, čo teraz funguje za rýchlosť, začne fungovať aj za diaľničné známky a malo by to byť na jeseň v parlamente v štandardnom legislatívnom konaní. Aha, ešte pardon, ďakujem. SkyToll je v procese, obstarávame systém. Štúdia potvrdila, že je hospodárnejšie pre našu krajinu, ak si ho budeme spravovať sami. To znamená, že budeme si ho prevádzkovať sami, ten core systém je momentálne v obstarávaní a spúšťame obstarávanie aj na zákaznícke služby. Tak ako povedal pán predseda, chceme, aby tá efektivita systému bola hlboko pod 20 % nákladov z toho, čo vyberieme. To je lepší, to je taký lepší európsky priemer. Máme ambíciu možno internú ísť ešte hlbšie. Niekde, ak to bude, tá efektivita, medzi 15 a 19 %, budeme veľmi spokojní. Obstarávanie pokračuje a nateraz sa k tomu ani nechcem vyjadrovať, lebo prebieha verejné obstarávanie. Takže keď bude niečo, o čom vás budem vedieť informovať, veľmi rád to spravím, či už prostredníctvom výborov, alebo mediálne. Ďakujem veľmi pekne.